ΓΡΑΠΤΗ ΕΡΩΤΗΣΗ E-0350/99

υποβολή: Joaquín Sisó Cruellas (PPE) προς την Επιτροπή

(23 Φεβρουαρίου 1999)

Θέμα: Απάτες με ευρώ

Η αστυνομία της Βαρκελώνης έχει λάβει πολυάριθμες καταγγελίες για απόπειρες εξαπάτησης συνταξιούχων, οι οποίες συνδέονται με την έναρξη της τρίτης φάσης της ΟΝΕ. Το σχέδιο δράσης είναι πάντοτε το ίδιο: ένας νεαρός και καλοντυμένος κύριος επισκέπτεται τους ηλικιωμένους, παριστάνοντας τον αντιπρόσωπο του χρηματοπιστωτικού ιδρύματος όπου έχουν κατατεθειμένες τις αποταμιεύσεις τους, και τους ανακοινώνει ότι σύντομα η πεσέτα δεν θα έχει αξία και ότι συνεπώς είναι απαραίτητο να τη μετατρέψουν σε ευρώ; προσφέρονται δε να το πράξουν προσωπικώς, σαν να επρόκειτο για υπηρεσία παρεχόμενη από την τράπεζα. Σε μερικές περιπτώσεις, το θύμα χάνει ακόμη και 80.000 πεσέτες ενώ, σύμφωνα με πληροφορίες, παρόμοια περιστατικά έχουν σημειωθεί και σε άλλες καταλανικές ομάδες πληθυσμού.

Πρόσφατα, ο επίτροπος De Silguy διαβεβαίωσε ότι, για να επιτευχθεί η κατάλληλη για τους πολίτες μετάβαση στο ευρώ, θα πρέπει να ληφθούν υπόψη οι ομάδες πληθυσμού που έχουν προτεραιότητα όπως οι καταναλωτές, οι γυναίκες και ευάλωτες ομάδες όπως οι ηλικιωμένοι και τα άτομα με ειδικές ανάγκες. Βάσει των στοιχείων αυτών, εξετάζει άραγε ο κ. De Silguy τη δυνατότητα να εγκρίνει ειδικές δράσεις για την όσο το δυνατόν μεγαλύτερη αποφυγή τέτοιων περιστατικών ειδικά για τα πλέον ευάλωτα τμήματα του πληθυσμού;

Κοινή απάντηση

του κας Bonino εξ ονόματος της Επιτροπής

στις γραπτές ερωτήσεις E-0219/99 και E-0350/99

(30 Μαρτίου 1999)

Εκτός από το έργο που έγινε στα κράτη μέλη κατά τη διάρκεια της διαπραγμάτευσης των συμβάσεων στο πλαίσιο του προγράμματος Prince, η Ευρωπαϊκή Επιτροπή έχει αναλάβει σειρά ειδικών ή γενικών πρωτοβουλιών με σκοπό την προετοιμασία των καταναλωτών για την άφιξη του ευρώ, σε συμφωνία με τις προσκλήσεις του Ευρωπαϊκού Κοινοβουλίου (εκθέσεις του κ. Pιrez Royo-A4-0415197- και του κ. Arroni - A4-0485198).

Κατά γενικό τρόπο, οι εκπρόσωποι των καταναλωτών εργάστηκαν σε στενή συνεργασία με την Ευρωπαϊκή Επιτροπή από το 1996, και ιδιαίτερα μέσω των εργασιών της ομάδας "ευρώ" της επιτροπής των καταναλωτών για τον καθορισμό του κανονιστικού πλαισίου της εισαγωγής του ευρώ. Υπό την αιγίδα της Ευρωπαϊκής Επιτροπής, διαπραγματεύθηκαν και υπέγραψαν έναν προαιρετικό κώδικα δεοντολογίας για τον τομέα της διανομής στις 30 Ιουνίου 1998. Εξάλλου, το φθινόπωρο του 1998 διοργανώθηκε στις Βρυξέλλες μια κατάρτιση για το ευρώ για τους εκπροσώπους των ενώσεων των καταναλωτών. Αυτή πραγματοποιήθηκε στα πλαίσια της γενικής προσπάθειας της Ευρωπαϊκής Επιτροπής ενίσχυσης της πολιτικής για την ενημέρωση και την κατάρτιση των καταναλωτών ως προς όλες τις πτυχές του ευρώ.

Το παράδειγμα της απάτης στο οποίο αναφέρεται ο αξιότιμος βουλευτής επιβεβαιώνει ότι απομένει να πραγματοποιηθεί σημαντική προσπάθεια πληροφόρησης του κοινού για τους τρόπους εισαγωγής του ευρώ και ιδιαίτερα για ορισμένες κατηγορίες του πληθυσμού, όπως τους ηλικιωμένους. Οι μελέτες που ανέλαβε η Ευρωπαϊκή Επιτροπή αποδεικνύουν ότι για διάφορους λόγους ένα μη αμελητέο τμήμα του πληθυσμού δεν επηρεάζεται από τις συνήθεις πολιτικές ενημέρωσης (φυλλάδια, γραπτό υλικό, τηλεόραση), και ότι για τους ανθρώπους αυτούς είναι αναγκαία μια ενημέρωση που να τους πλησιάζει, και ειδικότερα μέσω των "μεσολαβητών εμπιστοσύνης".

Σε απάντηση στις διαπιστώσεις αυτές, η Ευρωπαϊκή Επιτροπή έθεσε σε λειτουργία το 1998 τα πιλοτικά σχέδια "Euro Facile", των οποίων στόχος είναι σε ευρωπαϊκό επίπεδο από τη μια πλευρά να επισημάνουν τους προβληματισμούς, τα ερωτηματικά και τους τρόπους συνεννόησης των ευαίσθητων ομάδων του πληθυσμού και από την άλλη πλευρά να δημιουργήσουν εργαλεία κατάρτισης εκπαιδευτών και μεσολαβητών, μηχανισμούς κατάρτισης σε μορφή πυραμίδας, καθώς και όργανα ενημέρωσης προορισμένα για να χρησιμοποιηθούν από τους μεσολαβητές, και τέλος, να ευαισθητοποιήσουν τις δημόσιες αρχές ως προς τους προβληματισμούς αυτούς ώστε να τις παρακινήσουν να αναπτύξουν εκστρατείες ενημέρωσης των ομάδων αυτών σχετικά με το ευρώ χρησιμοποιώντας το σύνολο ή τμήμα του υλικού που συλλέχθηκε κατ' αυτόν τον τρόπο.

Τα δύο κύρια σχέδια που απευθύνονται ειδικά στους πληθυσμούς με οικονομικές ή κοινωνικές δυσκολίες και στους ηλικιωμένους έχουν ήδη επιτρέψει την ανάλυση των αναγκών των προσώπων που αφορούν με τη βοήθεια 20 ομάδων εργασίας στο Βέλγιο, στη Γαλλία και στην Ιταλία. Μόλις γίνει επικύρωση των αποτελεσμάτων σε όλα τα κράτη μέλη, τα σχέδια θα συνεχίσουν με τη δημιουργία εργαλείων και υλικών κατάρτισης και ενημέρωσης μεταξύ Μαρτίου και Σεπτεμβρίου 1999.

Η Ευρωπαϊκή Επιτροπή χρηματοδοτεί επίσης παράλληλα σχέδια με σκοπό την αποκάλυψη των ειδικών προβλημάτων και των προσαρμοσμένων απαντήσεων που είναι αναγκαία για τις ομάδες του πληθυσμού με ειδικές ανάγκες. Προς το παρόν, δύο σχέδια έχουν ξεκινήσει ήδη σε συνεργασία με την ευρωπαϊκή ένωση τυφλών και με την ευρωπαϊκή ένωση κωφών.